Sogʻliqni saqlash tizimidagi islohotlarni amalga oshirishning qoʻshimcha chora-tadbirlari toʻgʻrisida
(resolution, 2026-05-12)

Oʻzbekiston Respublikasi Prezidentining 2025-yil 19-maydagi “Respublikada sogʻliqni saqlash tizimini va aholiga tibbiy xizmat koʻrsatish tamoyillarini takomillashtirish orqali sohani isloh qilishni izchil davom ettirish chora-tadbirlari toʻgʻrisida”gi PF-88-son Farmoni ijrosini taʼminlash maqsadida qaror qilaman: 1. 2025-yil 1-iyuldan respublikaning 15 ta tuman (shahar)larida, 2026-yil 1-yanvardan boshlab esa Samarqand viloyatida tajriba-sinov tariqasida sogʻliqni saqlash tizimini tashkil etishning yangi modelini (keyingi oʻrinlarda — Tajriba-sinov loyihasi) joriy etish doirasida sogʻliqni saqlash tizimini takomillashtirishning asosiy maqsadlari etib quyidagilar belgilansin: (a) birlamchi tibbiy-sanitariya yordami muassasalari faoliyatini tubdan qayta koʻrib chiqish orqali oilaviy poliklinikalarda koʻrsatiladigan tibbiy xizmatlar sifat va samaradorligini oshirish; (b) Sogʻliqni saqlash vazirligining tuman (shahar) darajasidagi boʻlinmasi, oilaviy poliklinikalar, markaziy shifoxonaning vazifa va funksiyalarini, shuningdek, tibbiy yordam koʻrsatishda aholi va tibbiyot xodimlarining huquq va majburiyatlarini aniq belgilash; (v) tibbiyot xodimlarining bilim va malakasini oshirish, ular mehnatiga munosib haq toʻlash tizimini joriy qilish; (g) Sogʻliqni saqlash vazirligining vertikal boshqaruvida tuman (shahar) boʻgʻinini isloh qilish orqali amalga oshiriladigan islohotlarni jadallashtirish va monitoring qilish; (d) aholiga tibbiy xizmat koʻrsatishda qisqa muddatli chora-tadbirlarni oʻz ichiga olgan “Tibbiyotda 90 kunlik oʻzgarishlar” dasturini amalga oshirish. 2. Tajriba-sinov loyihasini amalga oshirish, uning ijrosi ustidan doimiy monitoring va tahlil oʻtkazib borish, shuningdek, Tajriba-sinov loyihasini respublikaning barcha hududlariga keng tatbiq etish maqsadida tuman (shahar) tibbiyot birlashmalari negizida mustaqil yuridik shaxs maqomiga ega boʻlgan tuman (shahar) sogʻliqni saqlash boʻlimlari tashkil etilsin. 3. Tuman (shahar) sogʻliqni saqlash boʻlimlarining namunaviy tashkiliy tuzilmasi 1-ilovaga muvofiq tasdiqlansin. 4. Quyidagilar tuman (shahar) sogʻliqni saqlash boʻlimlarining asosiy vazifalari etib belgilansin: (a) mavjud birlamchi tibbiy-sanitariya yordami muassasalarini xatlovdan oʻtkazish hamda xatlov natijalari asosida Tajriba-sinov loyihasi talablariga muvofiq amaldagi birlamchi tibbiy-sanitariya yordami muassasalarini yuridik maqomga ega tegishli tipdagi oilaviy poliklinika shaklida qayta tashkil etish; (b) koʻp tarmoqli markaziy poliklinikalarni markaziy shifoxonalarning maslahat-diagnostika boʻlinmalariga aylantirish; (v) Tajriba-sinov loyihasi doirasida tibbiyot brigadalarini yangi normativlarga muvofiq qayta shakllantirish hamda ularga aholining qayta biriktirilishini tashkil etish va nazorat qilish; (g) tasarrufidagi tibbiyot muassasalarini malakali kadrlar bilan taʼminlashning shaffof mexanizmlari asosida tibbiyot xodimlarini attestatsiyadan oʻtkazish hamda uning natijalari boʻyicha tibbiyot xodimlarini toʻliq stavkada ishga qabul qilish va ularga munosib ish sharoitini yaratish; (d) oilaviy shifokorlar va biriktirilgan aholi oʻrtasida bitim hamda hududdagi tibbiyot muassasalari bilan Davlat tibbiy sugʻurtasi jamgʻarmasi oʻrtasida shartnoma tuzilishini va ularga amal qilinishini nazorat qilish; (e) tibbiyot xodimlari faoliyatini tasdiqlangan mehnat samaradorligi koʻrsatkichlari boʻyicha nazorat qilish hamda natijalar asosida ularni ragʻbatlantirish; (j) Davlat budjeti mablagʻlari hisobidan qoplanadigan tibbiy yordamning kafolatlangan hajmlari doirasida aholiga bepul ambulator va statsionar tibbiy xizmatlar koʻrsatish hamda dori vositalari bilan taʼminlashni tashkil qilish; (z) Sogʻliqni saqlash vazirligi tomonidan belgilangan tartibda tibbiy taʼlim muassasalari bilan birgalikda tibbiyot brigadasi xodimlari va oilaviy poliklinikalar katta hamshiralarining oila salomatligi boʻyicha maxsus oʻquv dasturi hamda rahbar xodimlarning menejerlik kurslari boʻyicha malaka oshirishlarini taʼminlash; (i) tasarrufidagi tibbiyot muassasalari faoliyatidagi biznes jarayonlarni raqamlashtirish, qogʻoz shaklida yuritilayotgan barcha hisobotlarni elektron shaklda yuritish orqali tibbiyot xodimlarining ish yuklamasini kamaytirish choralarini koʻrish; (k) Tajriba-sinov loyihasi doirasida maqbullashtiriladigan mablagʻlarni tuman (shahar) sogʻliqni saqlash boʻlimlari uchun ochilgan tegishli shaxsiy gʻazna hisobvaraqlariga jamlash hamda Tajriba-sinov loyihasini amalga oshirish bilan bogʻliq xarajatlarni moliyalashtirishga yoʻnaltirish; (l) notibbiy xizmatlar koʻrsatishni (ovqatlanish, kir yuvish, sterilizatsiya va boshqa), shuningdek, samarasiz hamda boʻsh turgan bino-inshootlarni davlat-xususiy sheriklik yoki autsorsing asosida xususiy sektorga berish ishlarini monitoring qilish; (m) tibbiyot muassasalarida pulli xizmatlar koʻrsatishni yoʻlga qoʻyish va ularning turlarini kengaytirishga koʻmaklashish; (n) Raqamli sogʻliqni saqlash platformasiga hududdagi barcha davlat hamda nodavlat tibbiyot va farmatsevtika tashkilotlari, shu jumladan, dorixonalar ulanishini taʼminlash; (o) aholi salomatligi koʻrsatkichlari, kasallanish darajasi va boshqa maʼlumotlarni tahlil qilish orqali oʻz hududida sogʻliqni saqlash holatini yaxshilash boʻyicha takliflar ishlab chiqish. 5. Tajriba-sinov loyihasi doirasida quyidagilar tibbiyot muassasalari faoliyatining asosiy yoʻnalishlari etib belgilansin: (a) oilaviy poliklinikalar uchun: (i) tibbiyot brigadalari hamda biriktirilgan aholi bilan bitim tuzish, bitim boʻyicha kafolatlangan paket doirasida tibbiy xizmatlarni tasdiqlangan davolash standartlari, milliy klinik protokollarga asosan oʻz vaqtida va sifatli koʻrsatish; (ii) biriktirilgan aholi sonidan kelib chiqib Davlat tibbiy sugʻurtasi jamgʻarmasi bilan tibbiy xizmatlar xaridi boʻyicha shartnoma tuzish; (iii) oilaviy poliklinikalarda oilaviy shifokor, pediatr, akusher ginekolog va tashxislash boʻyicha mutaxassislar hamda autsorsing asosida stomatolog xizmatini yoʻlga qoʻyish; (iv) oilaviy shifokor tomonidan xizmat koʻrsatiladigan aholi sonidan kelib chiqib oilaviy shifokor faoliyatini baholab borish; (v) aholini individual davolash va sogʻlomlashtirish dasturlari asosida kafolatlangan paket doirasida zarur dori vositalari bilan bepul taʼminlash; (vi) oilaviy poliklinikadan 10 kmdan uzoq masofada joylashgan mahalla fuqarolar yigʻinlarida yashovchi aholi uchun tibbiyot xodimlari tomonidan sayyor tibbiy xizmat koʻrsatish faoliyatini amalga oshirish; (vii) kasalliklarni erta bosqichlarda aniqlash maqsadida tibbiy koʻriklar tashkil etish, Milliy profilaktik emlash taqvimiga muvofiq va favqulodda holatlarda aholini emlash ishlarini tashkil etish, reproduktiv salomatlik va xavfsiz onalikni taʼminlash, aholi oʻrtasida sogʻlom turmush tarzini yuritish, jismoniy faollik, zararli odatlardan voz kechish boʻyicha targʻibot ishlarini olib borish; (viii) tor soha mutaxassislari qabuliga va shifoxonalarga elektron yoʻllanmalar berish; (b) tuman (shahar) markaziy shifoxonalari uchun: (i) Davlat tibbiy sugʻurtasi jamgʻarmasi bilan tibbiy xizmatlar xaridi boʻyicha shartnoma tuzish; (ii) oilaviy shifokor yoʻllanmasi asosida Oʻzbekiston Respublikasi Prezidentining 2024-yil 5-sentabrdagi “Davlat tibbiy sugʻurtasi mexanizmlarini joriy etishga oid chora-tadbirlar toʻgʻrisida”gi PQ-311-son qarorida belgilangan tartibda aholiga bepul ambulator va rejali statsionar tibbiy xizmat koʻrsatish; (iii) tashxislash va davolash standartlari hamda klinik protokollarga qatʼiy amal qilgan holda aholiga tibbiy maslahat berish, laborator, tashxislash, ambulator, statsionar hamda shoshilinch tibbiy yordam koʻrsatish; (iv) tor soha mutaxassislari tomonidan aholi orasida kasallanish, nogironlikning oldini olish, oʻlimni kamaytirish boʻyicha profilaktik tadbirlarni (skrining tekshiruvlari, profilaktik va sayyor tibbiy koʻriklar) amalga oshirish. 6. Belgilab qoʻyilsinki: (a) tuman (shahar) sogʻliqni saqlash boʻlimi faoliyatini tashkil etish uchun zarur boʻlgan shtat birliklari sogʻliqni saqlash tizimida amalga oshiriladigan islohotlar natijasida boʻshaydigan shtat birliklari hisobidan shakllantiriladi; (b) tuman (shahar) sogʻliqni saqlash boʻlimi: (i) mustaqil balansga, shaxsiy gʻazna hisobvaraqlariga, oʻz nomi davlat tilida yozilgan va Oʻzbekiston Respublikasi Davlat gerbi tasviri tushirilgan muhrga, oʻz faoliyati uchun zarur boʻlgan boshqa atributlarga ega davlat boshqaruvi organi hisoblanadi; (ii) faoliyatida tegishli tuman (shahar) hokimligiga va sogʻliqni saqlash boshqarmasiga boʻysunadi; (iii) tuman (shahar) markaziy shifoxonasi, oilaviy poliklinikalar, tez tibbiy yordam xizmati hamda sanitariya-epidemiologik osoyishtalik va jamoat salomatligi boʻlimidan iborat tarkibda faoliyat yuritadi; (iv) tibbiyot muassasalarining moliya-buxgalteriya hisobi va hisoboti hamda inson resurslarini boshqarish xizmatini yuritadi; (v) tasarrufidagi tibbiyot muassasalari xodimlari bilan mehnat shartnomasini tuzadi va bekor qiladi. 7. Shunday tartib oʻrnatilsinki, unga muvofiq: (a) tuman (shahar) sogʻliqni saqlash boʻlimi xodimlariga 2-ilovaga muvofiq tarif razryadlarini qoʻllagan holda ish haqi hisoblanadi hamda ularga hududiy sogʻliqni saqlash boshqarmalari xodimlari uchun belgilangan mehnatga haq toʻlash shartlari tatbiq etiladi; (b) tuman (shahar) sogʻliqni saqlash boʻlimining budjetdan tashqari rivojlantirish jamgʻarmasiga oʻz tasarrufidagi tibbiyot muassasalari tomonidan pulli asosda koʻrsatilgan tibbiy xizmatlar uchun tushumlar miqdorining 2 foizi miqdorida ajratma oʻtkaziladi. 8. Respublikaning barcha davlat tibbiyot muassasalarida 2025-yil 1-iyuldan boshlab kasallikning ogʻirlik darajasi va davolashning murakkabligidan kelib chiqib, maxsus koʻnikmalarni talab qiladigan davolash choralarini koʻrgan hamda yuqori xavf darajasiga ega boʻlgan amaliyotlarni samarali amalga oshirgan shifokorlarning oylik lavozim maoshlariga 25 foizdan 100 foizgacha ustama toʻlash tizimi joriy qilinsin. 9. Tajriba-sinov loyihasi doirasida tibbiyot muassasalarini taʼminlash uchun axborot-kommunikatsiya jihozlari va tarmoq qurilmalari roʻyxati 3-ilovaga muvofiq tasdiqlansin. 10. Sogʻliqni saqlash vazirligi 2025-yil 15-iyunga qadar Tajriba-sinov loyihasi amalga oshiriladigan hududlarda, 2025-yil yakuniga qadar qolgan hududlarda aholini “Elektron sogʻliqni saqlash” axborot tizimida roʻyxatdan oʻtkazsin hamda tibbiyot brigadalariga biriktirilishini taʼminlasin. 11. Raqamli texnologiyalar vazirligi 2025-yil 1-iyunga qadar “Elektron sogʻliqni saqlash” axborot tizimida hamda Yagona interaktiv davlat xizmatlari portalida shaxsiy kabinet orqali aholini tibbiyot brigadasiga biriktirish, oilaviy shifokor va aholi oʻrtasida bitim tuzish imkoniyatini yaratsin. 12. Belgilansinki, Tajriba-sinov loyihasi doirasida: (a) mehnat qonunchiligi talablariga muvofiq birlamchi tibbiy-sanitariya yordami muassasalari va tuman (shahar) markaziy shifoxonalarining mehnat shartlari oʻzgaradigan shifokor va oʻrta tibbiyot xodimlari shaffof imtihonlar asosida belgilangan tartibda qayta ishga rasmiylashtiriladi. Bunda: (i) imtihonlar Sogʻliqni saqlash vazirligi tomonidan Boshqaruv samaradorligi agentligi bilan birgalikda tashkil etiladi; (ii) xodimlar malakasini aniqlashda birinchi navbatda oʻtkazilgan imtihon natijalari inobatga olinadi hamda imtihonda eng yaxshi natija koʻrsatgan xodimlar ishga qabul qilinadi. (b) oila salomatligi boʻyicha maxsus oʻquv dasturi, shuningdek, milliy klinik protokollar asosida oʻqitiladigan tibbiyot brigadasi xodimlari bilimini baholash maqsadida yakuniy test sinovlari topshiriqlari Bilim va malakalarni baholash agentligi tomonidan ishlab chiqiladi; (v) tuman (shahar) markaziy shifoxonalarining oliy maʼlumotli tibbiyot va farmatsevtika kadrlarining uzluksiz kasbiy tibbiyot taʼlimida toʻplanadigan kreditlar hajmining 144 tasi Davlat budjeti mablagʻlari hisobidan taʼlim olish orqali jamlanadi; (g) tibbiyot brigadasi xodimlarini oila salomatligi yuzasidan oʻqitish boʻyicha maxsus oʻquv dasturlarini ishlab chiqish va oʻqitish tibbiy taʼlim muassasalari tomonidan hamda rahbar xodimlarni menejerlik boʻyicha maxsus oʻquv dasturi boʻyicha oʻqitish Toshkent shahridagi Xalqaro Vestminster universiteti tomonidan amalga oshiriladi. 13. Sogʻliqni saqlash tizimini isloh qilish maqsadida jalb etilgan turk ekspertlari bilan birgalikda tibbiyot muassasalarida aholi hamda tibbiyot xodimlari uchun qulayliklar yaratish, tibbiy xizmat sifatini oshirishga xizmat qiluvchi “Tibbiyotda 90 kunlik oʻzgarishlar” dasturi (keyingi oʻrinlarda — Dastur) ishlab chiqilgani maʼlumot uchun qabul qilinsin. 14. Belgilansinki, 2025-yil 1-iyundan boshlab Dastur doirasida qisqa muddatda tibbiyot muassasalarida aholi uchun qulay sharoitlar yaratish hamda ularning tibbiyotga boʻlgan ishonchini orttirish maqsadida: (a) tibbiyot muassasalarida kutish zallari tashkil qilinib, oʻrindiqlar bilan taʼminlanadi, qulay roʻyxatxonalar tashkil etiladi va onlayn qabulga yozilish imkoniyatlari kengaytiriladi; (b) aholi, bemorlar, nogironlar harakatlanishi uchun qulayliklar yaratiladi; (v) “Ona va bola” xonalari tashkil qilinadi, xonalar va yoʻlaklar tejamkor zamonaviy yoritish qurilmalari bilan jihozlanadi; (g) sanitariya-gigiyena xonalari taʼmirlanib, shaxsiy gigiyena vositalari bilan taʼminlanadi; (d) tibbiy xizmatlar sifatini oshirish hamda aholi va bemorlar uchun qulayliklar yaratish imkonini beruvchi boshqa tadbirlar amalga oshiriladi. 15. Belgilansinki, qurilish-taʼmirlash ishlari, shu jumladan, tuman (shahar) markaziy shifoxonasi boʻlinmalari, oilaviy poliklinikalar uchun bino va inshootlarni qurish Davlat budjeti mablagʻlari hisobidan amalga oshiriladi. Bunda 2025 — 2027-yillarda Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturi doirasida sogʻliqni saqlash sohasiga ajratiladigan mablagʻlar birinchi navbatda mazkur maqsadlarga yoʻnaltiriladi. 16. Tibbiyot xodimlarining ish haqi miqdorini qayta koʻrib chiqish, malakasini oshirish, bilim va koʻnikmalarini baholash hamda ularni ragʻbatlantirish bilan bogʻliq xarajatlarni moliyalashtirish quyidagi manbalar hisobidan amalga oshirilsin: (a) oʻquv kurslari va xodimlar bilimini baholashni tashkil etish bilan bogʻliq xarajatlar — Davlat budjetidan tibbiyot xodimlarining malakasini oshirish uchun ajratilgan mablagʻlar hamda Tibbiyotni rivojlantirish davlat maqsadli jamgʻarmasi mablagʻlari; (b) ish haqi miqdorini qayta koʻrib chiqish, oila salomatligi boʻyicha maxsus oʻquv dasturining har bir bosqichi yakuni boʻyicha tibbiyot brigadasi xodimlari va oilaviy poliklinikalar katta hamshiralariga qoʻshimcha ustama toʻlash bilan bogʻliq xarajatlar — Davlat budjeti mablagʻlari; (v) tibbiyot, farmatsevtika va rahbar xodimlar faoliyatini samaradorlik koʻrsatkichlari asosida moddiy ragʻbatlantirish — tibbiyot xodimlarini moddiy ragʻbatlantirish va rivojlantirish jamgʻarmasi mablagʻlari. 17. Dasturdagi tadbirlarni amalga oshirish bilan bogʻliq xarajatlar tibbiyot muassasalarining budjet va budjetdan tashqari mablagʻlari hamda mahalliy budjet mablagʻlari hisobidan amalga oshirilsin. 18. Oʻzbekiston Respublikasi Prezidentining 2025-yil 19-maydagi PF-88-son Farmoniga muvofiq, mahalliy budjetlar tomonidan ajratiladigan mablagʻlar teng ulushlarda axborot-kommunikatsiya jihozlari va tarmoq qurilmalari xarid qilishga va Dasturdagi tadbirlarni moliyalashtirishga yoʻnaltirilsin. Bunda zarur hollarda, ajratilgan mablagʻlar Tajriba-sinov loyihasi doirasida belgilangan boshqa tadbirlarni moliyalashtirishga ham sarflanishi mumkin. 19. Respublika budjeti va mahalliy budjetlardan ajratilgan mablagʻlar, shuningdek, xalqaro tashkilotlarning kredit va grant mablagʻlari tibbiyot muassasalarini 3-ilovada belgilangan axborot-kommunikatsiya jihozlari va tarmoq qurilmalari bilan taʼminlash xarajatlari uchun yoʻnaltirilsin. 20. Sogʻliqni saqlash vazirligi: (a) 2025-yil 1-iyunga qadar Iqtisodiyot va moliya vazirligi hamda Kambagʻallikni qisqartirish va bandlik vazirligi bilan kelishgan holda Tajriba-sinov loyihasi doirasida tibbiyot muassasalarining shtat meʼyorlarini qayta koʻrib chiqib, tasdiqlasin; (b) imtihon natijalari asosida ishga qabul qilinmagan xodimlarga tibbiyot muassasalaridagi mutaxassisligiga mos boʻsh ish oʻrinlarini taklif qilsin hamda Kambagʻallikni qisqartirish va bandlik vazirligi bilan birgalikda ularni ishga joylashtirish choralarini koʻrsin; (v) respublika ixtisoslashtirilgan ilmiy-amaliy tibbiyot markazlari va ularning hududiy filiallari mutaxassislaridan iborat mobil ishchi guruhlar tashkil qilsin hamda 2025-yil 1-iyundan boshlab ularni tibbiyot muassasalariga biriktirsin. Bunda markazlar rahbarlari biriktirilgan tibbiyot muassasalarida biznes jarayonlarini toʻgʻri va sifatli yoʻlga qoʻyish, muassasadagi tibbiyot xodimlariga yangi tizim boʻyicha ishlashni oʻrgatish, kadrlar taʼminoti hamda Tajriba-sinov loyihasida nazarda tutilgan barcha tadbirlarni tashkil etish boʻyicha shaxsan masʼul hisoblanadi. 21. Tajriba-sinov loyihasi doirasida tibbiy yordam koʻrsatishda aholi hamda tibbiyot xodimlarining huquq va majburiyatlari 4-ilovaga muvofiq tasdiqlansin. 22. Sogʻliqni saqlash vazirligi Sirdaryo viloyati hokimligi bilan birgalikda bir oy muddatda Guliston tibbiyot klasteri tarkibiga viloyat tibbiyot muassasalarini kiritish boʻyicha Vazirlar Mahkamasiga taklif kiritsin. 23. Sogʻliqni saqlash vazirligi uch oy muddatda aholi va tibbiyot xodimlarining huquqiy munosabatlari hamda taraflarning huquq va majburiyatlari yuzasidan Oʻzbekiston Respublikasining “Fuqarolar sogʻligʻini saqlash toʻgʻrisida”gi Qonuniga tegishli oʻzgartirish va qoʻshimchalar kiritish boʻyicha takliflarni Vazirlar Mahkamasiga kiritsin. 24. Sogʻliqni saqlash vazirligi “Sogʻliqni saqlash loyihalari markazi” loyiha ofisi bilan birgalikda Tajriba-sinov loyihasi doirasida loyiha amaliyotga joriy etilgunga qadar hamda 2026-yil yakuni boʻyicha amaldagi sogʻliqni saqlash tizimidan qoniqish darajasini aniqlash maqsadida aholi va tibbiyot xodimlari oʻrtasida soʻrovnoma oʻtkazsin. Bunda soʻrovnoma oʻtkazish bilan bogʻliq xarajatlar “Sogʻliqni saqlash loyihalari markazi” loyiha ofisiga Davlat budjetidan ajratilgan mablagʻlar hisobidan qoplansin. 25. Sogʻliqni saqlash vazirligi Qoraqalpogʻiston Respublikasi Vazirlar Kengashi va viloyat hokimliklari bilan birgalikda ikki oy muddatda Tajriba-sinov loyihasi doirasida mavjud birlamchi tibbiy-sanitariya yordami muassasalarini xatlovdan oʻtkazsin. Bunda xatlov natijalariga koʻra: (a) birlamchi tibbiy-sanitariya yordami muassasalaridan uzoq masofada joylashgan va zarur infratuzilma (elektr, suv, oqova suv tizimi, atrofni obodonlashtirish va boshqalar) hamda tibbiy uskunalar va jihozlar bilan taʼminlangan maxsus konteynerlarda tashkil etilgan mahalla tibbiyot punktlarini oilaviy poliklinikaning filiali sifatida qayta tashkil etish va qolganlarining faoliyatini toʻxtatish; (b) amalda birlamchi tibbiy-sanitariya yordami muassasasining filiali sifatida faoliyat yuritayotgan tibbiyot muassasalarini oilaviy poliklinikaga aylantirish yoki tugatish; (v) tuman (shahar) koʻp tarmoqli markaziy poliklinikalariga biriktirilgan aholini ular joylashgan binoda tashkil etiladigan yoki boshqa oilaviy poliklinikalarga biriktirish; (g) barcha oilaviy poliklinikalarni belgilangan tartibda raqamlash choralarini koʻrsin. 26. Sogʻliqni saqlash vazirligi Iqtisodiyot va moliya vazirligi bilan birgalikda xalqaro ekspertlarni jalb qilgan holda 2025-yil yakuniga qadar 14 ta tuman (shahar)da aholiga birlamchi tibbiy-sanitariya yordami va statsionar xizmat koʻrsatishni yaxlit tizim sifatida davlat-xususiy sheriklik tamoyili asosida rivojlantirish boʻyicha Vazirlar Mahkamasiga taklif kiritsin. 27. Sogʻliqni saqlash vazirligi Iqtisodiyot va moliya vazirligi bilan birgalikda 2025-yil yakuniga qadar sogʻliqni saqlash tizimidagi xodimlarning malaka toifalari, ish staji va lavozimlari boʻyicha bazaviy tarif stavkalarini belgilagan holda rahbar va xodimlar mehnatiga haq toʻlashning takomillashtirilgan tizimini joriy etish boʻyicha qaror loyihasini ishlab chiqib, Vazirlar Mahkamasiga kiritsin. 28. Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari hamda sogʻliqni saqlash vaziriga Dasturda belgilangan tadbirlarning oʻz vaqtida va sifatli bajarilishi hamda amaliyotga joriy etilishi boʻyicha shaxsiy javobgarlik yuklansin. 29. Mazkur qarorning ijrosini samarali tashkil qilishga masʼul va shaxsiy javobgar etib sogʻliqni saqlash vaziri A.A. Xudayarov, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari belgilansin. 30. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidenti Administratsiyasi Ijtimoiy rivojlanish departamenti rahbari O.Q. Abduraxmanov zimmasiga yuklansin. Boʻlim boshligʻiBoshliq oʻrinbosari — statsionar shoʻbasi boshligʻi*Boshliq oʻrinbosari — oilaviy tibbiyot shoʻbasi boshligʻiBoshliq oʻrinbosari — moliya-iqtisod shoʻbasi boshligʻiStatsionar shoʻbasi(onalik va bolalikni muhofaza qilish, statsionar xizmatlar)2 — 4Oilaviy tibbiyot shoʻbasi(oilaviy poliklinikalar faoliyatini muvofiqlashtirish)2 — 4Markazlashgan moliya-buxgalteriya xizmati**Pullik, DXSH va autsorsing xizmatlarini rivojlantirish boʻyicha bosh mutaxassis1Tuman (shahar) statsionar tibbiyot muassasalari1-2 tip oilaviy poliklinikalarAxborot texnologiyalari boʻyicha bosh mutaxassis1Sogʻlom turmush tarzi va tashkiliy-uslubiy shoʻbasi3-4Sanitariya-epidemiologik osoyishtalik va jamoat salomatligi boʻlimi, tez tibbiy yordam xizmati, nodavlat tibbiyot tashkilotlariInson resurslarini boshqarish xizmati** 1. Aholiga tibbiy xizmat koʻrsatishda ularning huquqlari va manfaatlari Oʻzbekiston Respublikasining “Fuqarolar sogʻligʻini saqlash toʻgʻrisida”gi Qonuniga muvofiq taʼminlanadi. 2. Aholiga ularning sogʻligʻini saqlash bilan bogʻliq quyidagi majburiyatlar yuklatiladi: (a) oʻz sogʻligʻi haqida gʻamxoʻrlik qilish, uni saqlash, mustahkamlash va tiklash boʻyicha oʻz vaqtida choralar koʻrish; (b) sogʻlom turmush tarziga rioya etish; (v) sanitariya-epidemiologik talablarga rioya qilish; (g) tanlangan tashxislash va davolash taktikasini amalga oshirish uchun tibbiyot xodimlarining tavsiyalarini soʻzsiz bajarish; (d) oʻzida jamoat salomatligi uchun xavf tugʻdiradigan kasalliklar, odamning immunitet tanqisligi virusi mavjudligi va oʻzgalar sogʻligʻiga zarar yetkazuvchi boshqa holatlar boʻlsa, ular toʻgʻrisida tibbiyot xodimlariga xabar berish, shuningdek, boshqa odamlar bilan aloqada boʻlganda zarur ehtiyot choralarini koʻrish; (e) tibbiyot xodimlarining soʻroviga asosan dori vositalarini qoʻllash chogʻida avval aniqlangan allergik reaksiyalari yoki nomutanosibligi haqida ularni xabardor qilish; (j) tibbiyot xodimlarining soʻroviga asosan oʻzining va yaqin qarindoshlarining nasliy kasalliklari hamda oldin boshidan kechirgan xastaliklari haqida ularga maʼlumot taqdim etish; (z) bemorlar uchun oʻrnatilgan tartib-qoidalarga rioya qilish; (i) agar bemor avval boshqa tibbiyot muassasalariga murojaat qilgan boʻlsa, olgan muolajalari, qoʻyilgan tashxislar va tavsiyalar haqida tibbiyot xodimlariga maʼlumot berish; (k) sogʻligʻidagi keskin yoki bosqichma-bosqich oʻzgarishlar haqida tibbiyot xodimlarini xabardor qilish; (l) tibbiyot xodimlari va xizmat koʻrsatuvchi xodimlarga hurmat koʻrsatish; (m) sogʻliqni saqlash tashkilotining mol-mulkiga ehtiyotkorlik bilan munosabatda boʻlish; (n) qonunchilik hujjatlariga muvofiq boshqa majburiyatlar. 3. Tibbiyot xodimlari oʻz mehnat faoliyatini amalga oshirishda quyidagi huquqlarga ega: (a) amaldagi tashxislash va davolash standartlari, klinik protokollar asosida hamda vakolati doirasida bemorga tashxis qoʻyish va davolash tadbirlarini belgilash, dori va sarflov vositalarini buyurish hamda qoʻllash; (b) bemorlarning hayotini saqlab qolish maqsadida zarur tibbiy chora-tadbirlarni amalga oshirish; (v) ish beruvchidan malakali va sifatli tibbiy yordam koʻrsatish uchun zarur sharoit yaratilishini talab qilish; (g) mehnat va mehnatni muhofaza qilish toʻgʻrisidagi qonunchilik hujjatlari talablariga muvofiq mehnat sharoitlarida ishlash; (d) qonuniy himoyaga ega boʻlish; (e) kasbiy malakasini oshirish, kasbiy bilim va amaliy koʻnikmalarga muvofiq malaka toifalarini olish; (j) ilmiy-tadqiqot ishlarida ishtirok etish; (z) tibbiy faoliyatga oid yangilik va innovatsiyalarni joriy etish; (i) qonunchilik hujjatlariga muvofiq tibbiy va farmatsevtika jamoat birlashmalarini tuzish; (k) qonunchilik hujjatlariga muvofiq boshqa huquqlar. 4. Tibbiyot xodimlariga aholining sogʻligʻini saqlashda quyidagi majburiyatlar yuklatiladi: (a) sogʻliqni saqlash sohasidagi qonunchilik hujjatlariga rioya qilish; (b) oʻz lavozim vazifalarini kompetensiyalari doirasida bajarish; (v) bemorlarga malakali va sifatli tibbiy yordam koʻrsatish; (g) amaldagi tashxislash va davolash standartlari hamda klinik protokollarga rioya etish; (d) bemorlarga samaradorligi isbotlangan dori va sarflov vositalarini asoslantirilgan holda buyurish va qoʻllash. Bunda turli farmatsevtika mahsulotlari ishlab chiqaruvchi va realizatsiya qiluvchi tashkilotlar manfaatlarini qoʻllab-quvvatlamaslik; (e) bemorning tibbiy yordam soʻrab murojaat qilganligi, sogʻligʻining holati, qoʻyilgan tashxis toʻgʻrisidagi maʼlumotlari hamda uni tekshirish va davolash chogʻida olingan boshqa maʼlumotlarni sir saqlash; (j) tibbiyot sohasining axloqiy va kasbiy meʼyorlariga amal qilish, tibbiy etika va deontologiya prinsiplariga rioya qilish hamda bemorlarni hurmat qilish; (z) tibbiy aralashuvga bemor yoki uning qonuniy vakilining roziligi yoki rad etishini aniqlash; (i) zarur hollarda bemor holati boʻyicha boshqa mutaxassislar ishtirokida konsilium oʻtkazish va ulardan maslahatlar olish; (k) tibbiy xatolarning oldini olish va oʻz vakolati hamda kompetensiyalaridan tashqariga chiqmaslik; (l) davlat mol-mulkiga ehtiyotkorlik bilan munosabatda boʻlish; (m) qonunchilik hujjatlariga muvofiq boshqa majburiyatlar.